Roba un vehicle d'un concessionari de Manises, fuig i provoca un accident
11 de agost de 2023

Manises, 11 d'agost de 2023. La Policia Local de Manises ha detingut a una persona pel robatori d'un vehicle d'un concessionari de la localitat. Després de cometre el delicte, va fugir i va tindre un accident de trànsit en la zona de la urbanització del Barranc Fons, en el qual, afortunadament, cap persona va resultar ferida.

El comissari de Policia Local de Manises i un altre agent del cos es trobaven, durant el matí del 9 d'agost, en una inspecció rutinària de treball, moment en el qual van identificar a un vehicle de color groc que va accelerar bruscament en detectar la presència policial. Minuts després, els agents que anaven de camí a localitzar el vehicle, van rebre una trucada de 112 en la qual es notificava un accident de trànsit a la urbanització del Barranc Fondo.

En arribar al lloc de l'accident, van trobar el vehicle groc bolcat en la carretera i diversos testimonis van afirmar que el conductor havia fugit del vehicle. La Policia Local de Manises immediatament va muntar un dispositiu per a voltar el perímetre, mentre l'individu tractava d'escapar entre els arbustos i la mala herba. Finalment, va ser detingut pels agents de Policia Local de Manises i traslladat a la comissària de la Guàrdia Civil d'Aldaia.

Al mateix temps que tot això succeïa, l'empresa propietària del vehicle presentava una denúncia en la comissària de Policia Nacional de Quart de Poblet per la sostracció del vehicle.